title: 2005/669/ES: Rozhodnutie Rady z 20. septembra 2005 o uzavretí Dohody vo forme výmeny listov o predbežnom vykonávaní protokolu, ktorý na obdobie od 1. januára 2005 do 31. decembra 2010 stanovuje možnosti rybolovu a finančný príspevok podľa Dohody medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor

text:
               28.9.2005

               SK

               Úradný vestník Európskej únie

               L 252/8

         ROZHODNUTIE RADY
   z 20. septembra 2005
   o uzavretí Dohody vo forme výmeny listov o predbežnom vykonávaní protokolu, ktorý na obdobie od 1. januára 2005 do 31. decembra 2010 stanovuje možnosti rybolovu a finančný príspevok podľa Dohody medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor
   (2005/669/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2,
   so zreteľom na návrh Komisie,
   keďže:

               (1)

               V súlade s Dohodou medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor (1) Spoločenstvo a Komorská federatívna islamská republika viedli rokovania s cieľom stanoviť úpravy alebo dodatky, ktoré by bolo potrebné zaviesť do dohody na konci obdobia vykonávania protokolu, pripojeného k tejto dohode.

               (2)

               Po týchto rokovaniach bol 24. novembra 2004 parafovaný nový protokol.

               (3)

               Týmto protokolom rybári Spoločenstva získavajú možnosti rybolovu vo vodách, ktoré patria pod zvrchovanosť alebo jurisdikciu Komorskej federatívnej islamskej republiky, na obdobie od 1. januára 2005 do 31. decembra 2010.

               (4)

               Pre zabezpečenie pokračovania aktivít rybolovu plavidiel Spoločenstva je nevyhnutne potrebné, aby sa nový protokol vykonával v čo najkratšom termíne; a z tohto dôvodu obidve strany podpísali dohodu vo forme výmeny listov, stanovujúcu predbežné vykonávanie parafovaného protokolu od 1. januára 2005.

               (5)

               Je potrebné schváliť dohodu vo forme výmeny listov s výhradou uzavretia protokolu Radou.

               (6)

               Bolo by vhodné určiť kľúč rozdelenia možností rybolovu medzi jednotlivými členskými štátmi, pričom je potrebné opierať sa o rozdelenie možností tradičného rybolovu v rámci dohody o rybolove,

         ROZHODLA TAKTO:
   Článok 1
   Dohoda vo forme výmeny listov o predbežnom vykonávaní protokolu, ktorý na obdobie od 1. januára 2005 do 31. decembra 2010 stanovuje možnosti rybolovu a finančný príspevok podľa Dohody medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor, sa schvaľuje v mene Spoločenstva.
   Texty dohody vo forme výmeny listov a protokolu sú pripojené k tomuto rozhodnutiu.
   Článok 2
   Možnosti rybolovu stanovené protokolom sú rozdelené medzi jednotlivé členské štáty podľa nasledujúceho kľúča:

               a)

               plavidlá so záťahovými sieťami na lov tuniakov:

                           Španielsko: 21 plavidiel,

                           Francúzsko: 18 plavidiel,

                           Taliansko: 1 plavidlo;

               b)

               plavidlá s dlhými lovnými šnúrami na lov na hladine:

                           Španielsko: 12 plavidiel,

                           Portugalsko: 5 plavidiel.

         Ak žiadosti o licencie týchto členských štátov nevyčerpajú možnosti rybolovu stanovené protokolom, Komisia môže zohľadniť žiadosti o licencie iných členských štátov.
   Článok 3
   Členské štáty, ktorých plavidlá uskutočňujú rybolov v rámci tohto protokolu, sú povinné oznámiť Komisii objemy každého úlovku v rybolovnej zóne Komor v súlade s nariadením Komisie (ES) č. 500/2001 (2).
   Článok 4
   Týmto sa predseda Rady poveruje určiť osoby splnomocnené na podpis dohody s cieľom zaviazať Spoločenstvo.

      V Bruseli 20. septembra 2005

            Za Radu

            predsedníčka

         M. BECKETT

      (1)  Ú. v. ES L 137, 2.6.1988, s. 19.

      (2)  Ú. v. ES L 73, 15.3.2001, s. 8.
   DOHODA
   vo forme výmeny listov o predbežnom vykonávaní protokolu, ktorý na obdobie od 1. januára 2005 do 31. decembra 2010 stanovuje možnosti rybolovu a finančný príspevok podľa Dohody medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor
   Vážený pán,
   s odvolaním sa na protokol podpísaný 24. novembra 2004, ktorý stanovuje možnosti rybolovu a finančný príspevok na obdobie od 1. januára 2005 do 31. decembra 2010, si Vás dovoľujem informovať, že vláda Komor je ochotná predbežne vykonávať tento protokol od 1. januára 2005 s očakávaním nadobudnutia jeho platnosti v súlade s jeho článkom 13 pod podmienkou, že Európske spoločenstvo bude ochotné urobiť to isté.
   V tomto prípade sa prvý ročný príspevok bude musieť vyplatiť do 30. septembra 2005.
   Bol by som Vám vďačný, ak by ste mi potvrdili súhlas Európskeho spoločenstva týkajúci sa predchádzajúcich bodov.
   S pozdravom

         Za vládu Komorskej únie

   Vážený pán,
   Potvrdzujem prijatie Vášho dnešného listu s nasledujúcim znením:

      „S odvolaním sa na protokol podpísaný 24. novembra 2004, ktorý stanovuje možnosti rybolovu a finančný príspevok na obdobie od 1. januára 2005 do 31. decembra 2010, si Vás dovoľujem informovať, že vláda Komor je ochotná predbežne vykonávať tento protokol od 1. januára 2005 s očakávaním nadobudnutia jeho platnosti v súlade s jeho článkom 13 pod podmienkou, že Európske spoločenstvo bude ochotné urobiť to isté.
      V tomto prípade sa prvý ročný príspevok bude musieť vyplatiť do 30. septembra 2005.
      Bol by som Vám vďačný, ak by ste mi potvrdili súhlas Európskeho spoločenstva týkajúci sa predchádzajúcich bodov.“

   Dovoľte, aby som Vám potvrdil súhlas Európskeho spoločenstva s obsahom tohto listu.
   S pozdravom

         Za Radu Európskej únie

   PROTOKOL
   ktorý na obdobie od 1. januára 2005 do 31. decembra 2010 stanovuje možnosti rybolovu a finančný príspevok podľa Dohody medzi Európskym hospodárskym spoločenstvom a Komorskou federatívnou islamskou republikou o rybolove pri pobreží Komor
   Článok 1
   Obdobie uplatnenia a možnosti rybolovu
   1.   Od 1. januára 2005 a na celkové obdobie 6 rokov sa možnosti rybolovu dohodnuté v zmysle článku 2 dohody stanovujú takto:

               —

               plavidlá so záťahovými sieťami na lov tuniakov: 40 plavidiel,

               —

               plavidlá s dlhými lovnými šnúrami na lov na hladine: 17 plavidiel.

         2.   Odsek 1 sa uplatňuje s výhradou ustanovení článkov 4 a 5 tohto protokolu.
   3.   Plavidlá plávajúce pod vlajkou členského štátu Európskeho spoločenstva môžu vykonávať aktivity v komorských vodách, len ak sú držiteľmi licencie o rybolove, poskytnutej v rámci tohto protokolu a podľa podmienok opísaných v prílohe k tomuto protokolu.
   Článok 2
   Finančný príspevok – podmienky platby
   1.   Finančný príspevok uvedený v článku 6 dohody sa stanovuje na obdobie uvedené v článku 1 vo výške 2 340 000 EUR.
   2.   Odsek 1 sa uplatňuje s výhradou ustanovení článkov 4, 5 a 7 tohto protokolu.
   3.   Finančný príspevok uvedený v odseku 1 Spoločenstvo zaplatí vo výške 390 000 EUR ročne počas obdobia vykonávania tohto protokolu.
   4.   Ak celkové množstvo úlovkov plavidiel Spoločenstva v komorských vodách prekročí 6 000 ton ročne, celková výška ročného finančného príspevku sa zvýši o 65 EUR za každú ďalšiu tonu úlovku. Celková ročná suma zaplatená Spoločenstvom však nemôže prekročiť dvojnásobok sumy uvedenej v odseku 3 (780 000 EUR). Ak množstvá úlovkov plavidiel Spoločenstva prekročia množstvá zodpovedajúce dvojnásobku celkovej ročnej výšky, výška pre množstvo, ktoré presahuje túto hranicu, sa zaplatí v priebehu nasledujúceho roku.
   5.   Platba sa vykoná najneskôr 30. septembra 2005 za prvý rok a najneskôr do dátumu výročia protokolu za nasledujúce roky.
   6.   S výhradou ustanovení článku 6 je pridelenie tohto príspevku vo výhradnej právomoci komorských orgánov.
   7.   Časť finančného príspevku uvedená v článku 7 ods. 1 tohto protokolu sa zaplatí na účet otvorený povereným ministrom rybolovu na Komoroch v Centrálnej banke Komor. Zostávajúca časť finančného príspevku sa zaplatí na účet štátnej pokladnice otvorený v Centrálnej banke Komor.
   Článok 3
   Spolupráca s cieľom zodpovedného rybolovu – vedecké kolégium
   V súlade s článkom 5 dohody zmluvné strany vedú na základe odporúčaní a uznesení prijatých v rámci Komisie pre tuniakov v Indickom oceáne (KTIO) a s cieľom lepších dostupných vedeckých oznámení v rámci zmiešanej Komisie, uvedenej v článku 7 dohody, diskusie, aby v prípade potreby po dohode vedeckého kolégia a spoločnom súhlase prijali opatrenia pre trvalo udržateľné riadenie rybárskych zdrojov, ktoré ovplyvňujú aktivity plavidiel Spoločenstva.
   Článok 4
   Dobrovoľná revízia možností rybolovu
   1.   Možnosti rybolovu uvedené v článku 1 sa môžu rozšíriť na základe spoločnej dohody po schválení vedeckým kolégiom, uvedenom v článku 3, pričom toto rozšírenie neovplyvní trvalo udržateľné riadenie zdrojov na Komoroch. V takomto prípade sa finančný príspevok uvedený v článku 2 ods. 1 zvýši úmerne a pro rata temporis. Celková ročná výška finančného príspevku, zaplatená Európskym spoločenstvom, však nesmie prekročiť dvojnásobok takto upravenej výšky.
   2.   Ak množstvá úlovkov plavidiel Spoločenstva prekročia dvojnásobok množstiev zodpovedajúcich celkovej zrevidovanej ročnej výške, výška pre množstvo, ktoré presahuje túto hranicu, sa zaplatí v priebehu nasledujúceho roku.
   3.   V prípade, že sa strany dohodnú na prijatí opatrení uvedených v článku 3, z ktorých vyplýva zníženie možností rybolovu uvedených v článku 1, finančný príspevok sa zníži úmerne a pro rata temporis.
   4.   Rozdelenie možností rybolovu do rôznych kategórií plavidiel sa tiež môže zrevidovať v rámci spoločnej dohody zmluvných strán a pri dodržaní každého prípadného odporúčania vedeckého kolégia, pokiaľ ide o riadenie zásob, ktoré by mohli byť týmto prerozdelením ovplyvnené. Zmluvné strany sa dohodnú na zodpovedajúcej úprave finančného príspevku, ak to rozdelenie možností rybolovu opodstatňuje.
   Článok 5
   Nové možnosti rybolovu
   V prípade, že by sa plavidlá Spoločenstva zaujímali o aktivity rybolovu, ktoré nie sú uvedené v článku 1, zmluvné strany sa pred prípadným vydaním povolenia komorskými orgánmi musia najskôr poradiť. V prípade potreby sa zmluvné strany dohodnú na podmienkach uplatniteľných pri týchto nových možnostiach rybolovu a v prípade potreby vypracujú dodatky k tomuto protokolu a k jeho prílohe.
   Článok 6
   Odloženie a revízia platby finančného príspevku z dôvodu zásahu vyššej moci
   1.   V prípade výskytu vážnych okolností, s výnimkou prírodných javov, ktoré bránia vykonávaniu aktivít rybolovu v komorských vodách, Európske spoločenstvo môže platbu finančného príspevku uvedeného v článku 2 ods. 1 odložiť, ak je to možné, po vzájomnej porade zmluvných strán a za podmienky, že Európske spoločenstvo zaplatí všetky sumy splatné v čase odloženia.
   2.   Platba finančného príspevku sa vykoná hneď po tom, čo zmluvné strany na základe spoločného súhlasu a porady zistia, že okolnosti, ktoré vyvolali zastavenie aktivít rybolovu, už nie sú aktuálne a že situácia umožňuje návrat k aktivitám rybolovu.
   3.   Platnosť licencií pridelených plavidlám Spoločenstva v zmysle článku 4 dohody sa predlžuje na trvanie, ktoré sa rovná trvaniu obdobia odloženia aktivít rybolovu.
   Článok 7
   Podpora zavedenia zodpovedného rybolovu v komorských vodách
   1.   Finančný príspevok uvedený v článku 2 ods. 1 tohto protokolu prispieva až do 60 % svojej výšky k rozvoju a zavedeniu politiky odvetvia rybolovu na Komoroch s cieľom zavedenia rozumného rybolovu v komorských vodách. Riadenie tohto prispenia je založené na určení cieľov, ktoré je potrebné dosiahnuť, a každoročného, ako aj viacročného programovania zmluvnými stranami na základe spoločnej dohody.
   2.   S cieľom zavedenia ustanovení vyššie uvedeného odseku 1 sa zmluvné strany v rámci zmiešanej komisie, uvedenej v článku 7 dohody, po vstupe protokolu do platnosti a najneskôr tri mesiace po vstupe tohto protokolu do platnosti, dohodnú na viacročnom odvetvovom programe a na podmienkach jeho uplatnenia, vrátane a najmä:

               a)

               ustanovení na každoročnom a viacročnom základe, podľa ktorých sa použije percento finančného príspevku uvedeného vo vyššie uvedenom odseku 1;

               b)

               cieľov, ktoré je potrebné dosiahnuť na každoročnom a viacročnom základe, aby sa včas pristúpilo k zavedeniu trvalo udržateľného a zodpovedného rybolovu pri zohľadnení priorít vyjadrených Komorami v rámci vnútroštátnej politiky rybolovu alebo v rámci iných politík, ktoré sa vzťahujú alebo ktoré majú vplyv na zavedenie trvalo udržateľného a zodpovedného rybolovu;

               c)

               kritérií a postupov, ktoré sa uplatnia s cieľom umožniť každoročné zhodnotenie dosiahnutých výsledkov.

         3.   Každú navrhovanú úpravu viacročného odvetvového programu musia schváliť zmluvné strany v rámci zmiešanej komisie.
   4.   Komory každoročne rozhodujú o pridelení časti finančného príspevku uvedeného v odseku 1 na účely zavedenia viacročného odvetvového programu. Pokiaľ ide o prvý rok platnosti protokolu, toto pridelenie sa musí oznámiť Spoločenstvu v čase schválenia viacročného odvetvového programu zmiešanou komisiou. Za každý nasledujúci rok Komory oznámia toto pridelenie Spoločenstvu najneskôr 30. novembra predchádzajúceho roku.
   5.   V prípade, že to každoročné zhodnotenie výsledkov zavedenia viacročného odvetvového programu opodstatní, zmluvné strany sa poradia, aby zadefinovali podmienky opätovného pridelenia finančného príspevku uvedeného v článku 2 ods. 1 tohto protokolu a aby týmto výsledkom prispôsobili konečnú výšku fondov pridelených na zavedenie programu.
   Článok 8
   Spory – odloženie uplatnenia protokolu
   1.   Každý spor medzi zmluvnými stranami, pokiaľ ide o interpretáciu ustanovení tohto protokolu a pokiaľ ide o ich uplatnenie, musí byť predmetom konzultácie medzi zmluvnými stranami v rámci zmiešanej komisie uvedenej v článku 7 dohody, ktorá v prípade potreby zvolá výnimočné zasadanie.
   2.   Bez porušenia ustanovení článku 9 sa môže vykonávanie protokolu odložiť na návrh jednej strany, keď sa spor medzi stranami považuje za vážny a keď konzultácie v rámci zmiešanej komisie v súlade s odsekom 1 neumožnili ukončiť spor priateľským dohovorom.
   3.   Odloženie vykonávania protokolu podlieha písomnému oznámeniu záujmu zainteresovanej strany minimálne tri mesiace pred dátumom, keď sa má toto odloženie vykonať.
   4.   V prípade odloženia zmluvné strany budú naďalej viesť konzultácie s cieľom nájsť priateľské riešenie sporu, ktorý ich rozdeľuje. Keď sa takého riešenie dosiahne, obnoví sa uplatnenie protokolu a výška finančného príspevku sa zníži úmerne a pro rata temporis v závislosti od trvania, počas ktorého sa vykonávanie protokolu odložilo.
   Článok 9
   Odloženie vykonávania protokolu z dôvodu chýbajúcich platieb
   S výhradou ustanovení článku 3 v prípade, že Spoločenstvo nevykoná platby uvedené v článku 2, sa vykonávanie tohto protokolu môže odložiť za nasledujúcich podmienok:

               a)

               príslušné komorské orgány adresujú Európskej komisii oznámenie o chýbajúcej platbe. Komisia pristúpi k prevereniu a v prípade potreby najneskôr do 30 pracovných dní od dátumu prijatia oznámenia vykoná potrebné platby;

               b)

               pri absencii platby alebo vhodného opodstatnenia absencie platby v termíne uvedenom v článku 2 ods. 5 tohto protokolu majú príslušné komorské orgány právo odložiť vykonávanie tohto protokolu. Bezodkladne o tom informujú Európsku komisiu;

               c)

               protokol sa znova uplatní hneď po vykonaní príslušnej platby.

         Článok 10
   Príslušné ustanovenia národného práva
   Aktivity rybolovu plavidiel Spoločenstva, ktoré plávajú v komorských vodách, sa riadia legislatívou platnou na Komoroch okrem prípadu, keď dohoda a tento protokol so svojimi prílohami a dodatkami stanovujú inak.
   Článok 11
   Klauzula o revízii
   V priebehu tretieho roka vykonávania tohto protokolu, jeho príloh a dodatkov môžu zmluvné strany prehodnotiť ustanovenia protokolu, prílohy a dodatkov a v prípade potreby vypracovať jeho dodatky. Tieto dodatky môžu zahŕňať referenčnú tonáž a úhrnné preddavky zaplatené majiteľmi plavidiel.
   Článok 12
   Zrušenie
   Príloha k Dohode medzi Európskym hospodárskym spoločenstvom a Komorskou federatívnou islamskou republikou o rybolove v komorských vodách sa zrušuje a nahrádza sa prílohou k tomuto protokolu.
   Článok 13
   Vstup do platnosti
   1.   Tento protokol a jeho príloha a dodatky vstupujú do platnosti k dátumu, keď sa zmluvné strany informujú o dokončení postupov potrebných na tento účel.
   2.   Uplatňujú sa od 1. januára 2005.
   PRÍLOHA
   PODMIENKY VYKONÁVANIA RYBOLOVU V KOMORSKÝCH VODÁCH PLAVIDLAMI SPOLOČENSTVA
   KAPITOLA I
   FORMALITY, KTORÉ SA VZŤAHUJÚ NA ŽIADOSŤ A NA POSKYTNUTIE LICENCIÍ
   Oddiel 1
   Poskytnutie licencií
   1.   Licenciu na rybolov v komorských vodách môžu získať iba oprávnené plavidlá Spoločenstva.
   2.   Aby bolo dané plavidlo oprávnené, majiteľ plavidla, kapitán aj samo plavidlo musia byť oprávnení na vykonávanie aktivít rybolovu pri pobreží Komor. Musia byť bezúhonní voči administratíve Komor, musia sa teda splniť všetky predchádzajúce povinnosti vyplývajúce z ich aktivít rybolovu pri pobreží Komor v rámci dohôd o rybolove uzavretých so Spoločenstvom.
   3.   Každé plavidlo Spoločenstva, ktoré žiada o licenciu rybolovu, musí byť zastúpené agentom, ktorý má bydlisko na Komoroch. Meno a adresa tohto zástupcu sú uvedené v žiadosti o licenciu.
   4.   Príslušné orgány Spoločenstva predložia príslušným orgánom Komor žiadosť pre každé plavidlo, ktoré chce na základe dohody loviť v komorských vodách, minimálne 20 dní pred dátumom začiatku vyžadovanej platnosti.
   5.   Žiadosti sa príslušným orgánom Komor predkladajú v súlade s formulármi, ktorých model je uvedený v dodatku I.
   6.   Ku každej žiadosti o licenciu sa predložia nasledujúce dokumenty:

               —

               doklad o zaplatení povinného poplatku pre obdobie platnosti,

               —

               každý iný dokument alebo potvrdenie požadované na základe špecifických ustanovení, ktoré sa uplatňujú podľa typu plavidla na základe tohto protokolu.

         7.   Platba povinného poplatku sa vykonáva na účet uvedený komorskými orgánmi.
   8.   Povinné poplatky zahŕňajú všetky vnútroštátne a miestne dane, s výnimkou prístavných daní a nákladov za poskytovanie služieb.
   9.   Licencie pre všetky plavidlá sa poskytujú v termíne 15 dní po prijatí kompletnej dokumentácie uvedenej v bode 6 príslušnými komorskými orgánmi majiteľom plavidiel alebo ich zástupcom prostredníctvom Delegácie Komisie Európskych spoločenstiev na Mauríciu.
   10.   V prípade, že budú v čase podpísania licencie orgány delegácie Európskej komisie zatvorené, licencia sa zašle priamo zástupcovi majiteľa plavidla spolu s kópiou pre delegáciu.
   11.   Licencia sa vydáva na meno stanoveného plavidla a je neprenosná.
   12.   Na požiadanie Európskych spoločenstiev a v prípade zásahu vyššej moci sa však licencia plavidla nahradí novou licenciou vystavenou na názov iného plavidla s podobnými charakteristikami, ako sú charakteristiky plavidla, ktoré je potrebné nahradiť, bez nového povinného poplatku.
   13.   Majiteľ plavidla, ktoré je potrebné nahradiť, alebo jeho zástupca odovzdá zrušenú licenciu príslušným komorským orgánom prostredníctvom delegácie Európskej komisie.
   14.   Dátum vstupu novej licencie do platnosti sa rovná dátumu odovzdania zrušenej licencie majiteľom plavidla príslušným komorským orgánom. Delegácia Európskej komisie na Mauríciu bude informovaná o prevode licencie.
   15.   Licencia musí byť stále na palube, bez porušenia ustanovení kapitoly VII ods. 2 tejto prílohy.
   Oddiel 2
   Podmienky licencie – povinné poplatky a preddavky
   1.   Licencie majú platnosť jeden rok. Sú obnoviteľné.
   2.   Povinný poplatok sa stanovuje na 35 EUR za tonu úlovku v komorských vodách.
   3.   Licencie sa poskytujú po zaplatení nasledujúcich paušálnych čiastok príslušným vnútroštátnym orgánom:

               —

               3 375 EUR ročne na jedno plavidlo so záťahovými sieťami na lov tuniakov, čo sa rovná povinnému poplatku za 96 ton ulovených tuniakov ročne,

               —

               2 065 EUR ročne na jedno plavidlo s dlhými lovnými šnúrami na lov na hladine, čo sa rovná povinnému poplatku za 59 ton ulovených tuniakov ročne.

         4.   Konečné zúčtovanie povinných poplatkov za čerstvé morské ryby stanoví Komisia Európskych spoločenstiev najneskôr 31. júla nasledujúceho roku na základe vyhlásení o úlovku, ktoré vypracúvajú jednotliví majitelia plavidiel a ktoré potvrdzujú príslušné vedecké inštitúty na preverovanie údajov o úlovkoch v členských štátoch, akými sú IRD (Inštitút výskumu pre rozvoj), IEO (Instituto Español de Oceanografia) a IPIMAR (Instituto de Investigação das Pescas e do Mar).
   5.   Toto zúčtovanie sa oznamuje súčasne príslušnému komorskému orgánu a majiteľom plavidiel.
   6.   Každú prípadnú dodatočnú platbu vykonajú majitelia plavidiel národným príslušným komorským orgánom najneskôr 31. augusta nasledujúceho roka na účet uvedený v časti 1 ods. 7 tejto kapitoly.
   7.   Ak je však konečné zúčtovanie nižšie ako výška preddavku uvedená v bode 3 tejto časti, zvyšnú zodpovedajúcu sumu už majiteľ plavidla nemôže dostať späť.
   KAPITOLA II
   OBLASTI RYBOLOVU
   Plavidlá Spoločenstva nemajú povolenie loviť do vzdialenosti 10 námorných míľ od každého ostrova a do vzdialenosti 3 námorných míľ od zariadení na sústredenie rýb (DCP), ktoré zaviedlo komorské ministerstvo poverené rybolovom a ktorých poloha bola oznámená zástupcovi Európskej komisie na Mauríciu, aby neškodili drobnému lovu v komorských vodách.
   Tieto ustanovenia môže preveriť zmiešaná komisia uvedená v článku 7 dohody.
   KAPITOLA III
   REŽIM HLÁSENIA ÚLOVKOV
   1.   Trvanie plavby plavidla Spoločenstiev s cieľom tejto prílohy sa definuje takto:

               —

               buď ide o obdobie, ktoré trvá od vstupu do komorských vôd po výstup z týchto vôd,

               —

               alebo ide o obdobie, ktoré trvá od vstupu do komorských vôd po prekládku z jedného plavidla na druhé,

               —

               alebo ide o obdobie, ktoré trvá od vstupu do komorských vôd po vyloženie na Komoroch.

         2.   Všetky plavidlá, ktoré majú oprávnenie loviť v komorských vodách v rámci tejto dohody, sú povinné oznamovať svoje úlovky komorskému ministerstvu poverenému rybolovom v súlade s nasledujúcimi podmienkami:

               2.1.

               Vyhlásenia budú obsahovať úlovky plavidla počas každej plavby. Oznámia sa komorskému ministerstvu poverenému rybolovom elektronicky spolu s kópiou zaslanou Európskej komisii po každej plavbe a v každom prípade skôr, ako plavidlo opustí komorské vody. Oznámenia o prijatí v elektronickej podobe zasielajú danému plavidlu bezodkladne obidvaja príjemcovia spolu s kópiou.

               2.2.

               Papierové verzie originálov vyhlásení zasielaných elektronicky počas ročného obdobia platnosti licencie v zmysle kapitoly I oddielu 2 ods. 1 tejto prílohy sa oznámia komorskému ministerstvu poverenému rybolovom do 45 dní od ukončenia poslednej plavby vykonanej počas uvedeného obdobia. Kópie sa zároveň zasielajú aj Európskej komisii.

               2.3.

               Plavidlá prihlasujú svoje úlovky prostredníctvom formulára zodpovedajúceho palubnému denníku, ktorého model je uvedený v dodatku 2. Za obdobia, keď sa plavidlo nenachádzalo v komorských vodách, je potrebné vyplniť palubný denník s poznámkou „mimo komorskej VHZ“.

               2.4.

               Formuláre sa vyplnia čitateľne a podpíše ich kapitán plavidla.

         3.   V prípade nedodržania ustanovení tejto kapitoly si vláda Komor vyhradzuje právo pozastaviť licenciu príslušného plavidla až do splnenia formalít a uplatniť na majiteľa plavidla pokutu stanovenú platnými nariadeniami Komor. Informujú o tom Európsku komisiu.
   KAPITOLA IV
   NALODENIE NÁMORNÍKOV
   1.   Každé plavidlo Spoločenstva počas plavby v komorských vodách nalodí na vlastné náklady aspoň jedného miestneho námorníka.
   2.   Majitelia plavidiel sa budú usilovať nalodiť aj ďalších miestnych námorníkov.
   3.   Majitelia plavidiel si môžu slobodne vybrať námorníkov, ktorých na svoje plavidlá nalodia spomedzi námorníkov uvedených v zozname, ktorý poskytne príslušný orgán Komor.
   4.   Majiteľ plavidla alebo jeho zástupca oznámi príslušnému komorskému orgánu mená miestnych námorníkov nalodených na palubu príslušného plavidla s poznámkou ich zápisu do zaradenia posádky.
   5.   Deklarácia Medzinárodnej organizácie práce (MOP) o základných zásadách a právach pri práci sa plným právom vzťahuje na námorníkov nalodených na plavidlá EÚ. Konkrétne ide o slobodu združovania a o účinné uznanie práva na kolektívne vyjednávanie pracovníkov a o zrušenie diskriminácie s ohľadom na zamestnanie a profesiu.
   6.   Pracovné zmluvy miestnych námorníkov, ktorých kópia sa odovzdáva signatárom, sa vypracujú medzi zástupcami majiteľov plavidiel a námorníkmi a/alebo ich odbormi alebo ich zástupcami v spojení s príslušným orgánom Komor. Tieto zmluvy zaručia námorníkom výhody režimu sociálneho zabezpečenia, ktorý sa na nich vzťahuje, pričom zahŕňajú poistenie pre prípad úmrtia, choroby a úrazu.
   7.   Mzdu miestnych námorníkov vyplatia majitelia plavidiel. Mzdu je potrebné stanoviť pred poskytnutím licencií na základe spoločnej dohody medzi majiteľmi plavidiel alebo ich zástupcami a orgánmi Komor. Podmienky o dmeňovania miestnych námorníkov však nesmú byť nižšie ako podmienky, ktoré sa vzťahujú na posádky Komor, a v žiadnom prípade sa nesmú rozchádzať s normami MOP.
   8.   Každý námorník najatý plavidlom Spoločenstva sa musí dostaviť ku kapitánovi určeného plavidla v deň predchádzajúci navrhnutému dátumu nalodenia. Ak sa námorník nedostaví v uvedený deň a hodinu nalodenia, majiteľovi plavidla automaticky zaniká povinnosť tohto námorníka nalodiť.
   9.   V prípade nenalodenia miestnych námorníkov z iných dôvodov, ako sú dôvody uvedené v predchádzajúcom bode, sú majitelia príslušných plavidiel povinní zaplatiť za každý deň plavby v komorských vodách úhrnnú čiastku stanovenú na 20 USD za deň. Táto suma sa zaplatí najneskôr v termínoch uvedených v kapitole I časti 2 ods. 6 tejto prílohy.
   10.   Táto suma sa použije na školenie miestnych námorníkov – rybárov a bude zaplatená na účet uvedený orgánmi Komor.
   KAPITOLA V
   TECHNICKÉ OPATRENIA
   Rybárske plavidlá Spoločenstva musia dodržiavať opatrenia a odporúčania prijaté Komisiou pre tuniakov v Indickom oceáne (KTIO), pokiaľ ide o rybárske plavidlá, ich technické špecifikácie a všetky ostatné technické opatrenia, ktoré sa vzťahujú na ich aktivity rybolovu.
   KAPITOLA VI
   POZOROVATELIA
   1.   Plavidlá, ktoré majú oprávnenie loviť v komorských vodách v rámci dohody, nalodia na palubu pozorovateľov, ktorých určia orgány Komor poverené rybolovom za ďalej uvedených podmienok.
   1.1.   Na požiadanie komorského ministerstva povereného rybolovom plavidlá na lov tuniakov berú na palubu pozorovateľa, ktorého určí toto ministerstvo, ktorého úlohou je preveriť úlovky dosiahnuté v komorských vodách.
   1.2.   Príslušný komorský orgán vypracúva zoznam plavidiel, ktoré vezmú na palubu pozorovateľa, ako aj zoznam pozorovateľov určených pre tieto plavidlá. Tieto zoznamy sa pravidelne aktualizujú. Oznámia sa Európskej komisii hneď po ich vypracovaní a potom každé tri mesiace, aby sa zaznamenali ich prípadné aktualizácie.
   1.3.   Príslušný komorský orgán oznámi príslušným majiteľom plavidiel alebo ich zástupcom meno pozorovateľa určeného pre ich plavidlá v čase poskytnutia licencie alebo najneskôr 15 dní pred stanoveným dátumom nalodenia pozorovateľa.
   2.   Trvanie prítomnosti pozorovateľa na palube sa rovná jednej plavbe. Avšak na výslovnú žiadosť príslušných komorských orgánov sa nalodenie pozorovateľa môže predĺžiť na viaceré plavby v závislosti od priemerného trvania plavieb stanovených pre jednotlivé plavidlá. Túto žiadosť predložia príslušné komorské orgány pri oznámení mena pozorovateľa určeného pre príslušné plavidlo.
   3.   Podmienky nalodenia pozorovateľa sú zadefinované spoločnou dohodou medzi majiteľom plavidla alebo jeho zástupcom a orgánmi Komor.
   4.   Pozorovateľ nastúpi na palubu v prístave, ktorý si zvolí majiteľ plavidla, a to na začiatku prvej plavby v komorských vodách podľa oznámenia zoznamu určených plavidiel.
   5.   Príslušní majitelia plavidiel oznámia v termíne do dvoch týždňov a s desaťdňovým predbežným oznámením dátumy a prístavy na Komoroch určené na nalodenie pozorovateľov.
   6.   V prípade, že sa pozorovateľ nalodí v cudzej krajine, náklady na cestu pozorovateľa zaplatí majiteľ plavidla. Ak plavidlo, ktoré má na palube pozorovateľa z Komor, opustí komorské vody, musia sa čo najrýchlejšie prijať všetky opatrenia na zabezpečenie návratu pozorovateľa do jeho vlasti na náklady majiteľa plavidla.
   7.   V prípade neprítomnosti pozorovateľa na dohodnutom mieste a v dohodnutom čase, a to do nasledujúcich dvanástich hodín, bude majiteľ plavidla automaticky zbavený povinnosti nalodiť tohto pozorovateľa.
   8.   Pozorovateľ má na palube plavidla funkciu dôstojníka. Plní nasledujúce úlohy:

               8.1.

               pozoruje aktivity rybolovu plavidiel;

               8.2.

               preveruje polohu plavidiel zapojených do operácií rybolovu;

               8.3.

               odoberá biologické vzorky v rámci vedeckých programov;

               8.4.

               vypracúva referát o použitých loveckých zariadeniach;

               8.5.

               preveruje údaje úlovkov vykonaných v komorských vodách, ktoré sú uvedené v palubnom denníku;

               8.6.

               preveruje percentá doplňujúcich úlovkov a vykonáva odhad objemu odpadu druhov rýb, kôrovcov a hlavonožcov, s ktorými sa dá obchodovať;

               8.7.

               vysielačkou oznamuje údaje o rybolove vrátane objemu hlavných a doplňujúcich úlovkov na palube.

         9.   Kapitán prijíma všetky ustanovenia, ktoré vyplývajú z jeho zodpovednosti, aby zaručil fyzickú a osobnostnú bezpečnosť pozorovateľa pri vykonávaní jeho funkcií.
   10.   Pozorovateľ má všetky nástroje potrebné na vykonávanie svojich funkcií. Kapitán mu umožní prístup ku komunikačným prostriedkom potrebným na vykonávanie jeho úloh, prístup k dokumentom, ktoré sa priamo vzťahujú na aktivity rybolovu plavidla, vrátane palubného denníka a navigačnej knihy, ako aj k častiam plavidla potrebným na uľahčenie vykonávania jeho úloh.
   11.   Počas svojho pobytu na palube pozorovateľ:

               11.1.

               prijíma všetky opatrenia potrebné na to, aby podmienky jeho nalodenia, ako aj jeho prítomnosť na palube plavidla nenarušili operácie rybolovu alebo aby im nebránili;

               11.2.

               udržuje majetok a vybavenie, ktoré sa nachádza na palube, ako aj dôvernosť všetkých dokumentov, ktoré patria k tomuto plavidlu.

         12.   Po skončení obdobia pozorovania a pred opustením plavidla pozorovateľ vypracuje správu o aktivitách, ktorá sa zašle príslušným komorským orgánom, a jej kópiu zašle Európskej komisii. Podpíše ju za prítomnosti kapitána, ktorý do nej môže pridať akékoľvek poznámky, o ktorých si myslí, že budú užitočné, a potvrdí ich svojím podpisom. Kópia tejto správy sa odovzdá kapitánovi plavidla pri vylodení vedeckého pozorovateľa.
   13.   Majiteľ plavidla zabezpečí na svoje náklady ubytovanie a stravu pre pozorovateľov za podmienok, ktoré sa uplatňujú pri dôstojníkoch pri zohľadnení možností plavidla.
   14.   Mzdu a sociálne poplatky pozorovateľa vyplácajú príslušné komorské orgány.
   15.   Majitelia plavidiel prispievajú na náklady na vedecké pozorovanie vo výške 20 USD denne na jedno plavidlo. Tento príspevok je splatný v rovnaký deň ako licenčné poplatky a platí sa navyše k týmto poplatkom.
   KAPITOLA VII
   KONTROLA
   1.   Európske spoločenstvo aktualizuje zoznam plavidiel, pre ktoré sa poskytuje licencia rybolovu v súlade s ustanoveniami tohto protokolu. Tento zoznam sa oznamuje komorským orgánom povereným kontrolou rybolovu hneď po jeho vypracovaní a potom po každej aktualizácii.
   2.   Plavidlá Spoločenstva môžu byť v zozname uvedenom v predchádzajúcom bode zapísané hneď po prijatí oznámenia o zaplatení preddavku uvedeného v kapitole I časti 2 bode 3 tejto prílohy. V tomto prípade môže majiteľ plavidla dostať overenú kópiu tohto zoznamu a môže ju uložiť na palube plavidla namiesto licencie rybolovu až do poskytnutia tejto licencie.
   3.   Vstup do zóny a výstup zo zóny
   3.1.   Plavidlá Spoločenstva oznámia minimálne tri hodiny vopred komorským orgánom povereným kontrolou rybolovu svoj zámer vstúpiť do komorských vôd alebo z nich vystúpiť.
   3.2.   Počas oznámenia výstupu každé plavidlo uvedie aj svoju polohu a objem a druh úlovku na palube. Tieto údaje sa prioritne poskytnú faxom, a pokiaľ ide o plavidlá, ktoré nie sú vybavené faxom, poskytnú sa vysielačkou.
   3.3.   Plavidlo, ktoré bude pristihnuté pri činnosti rybolovu a ktoré neinformovalo príslušný orgán Komor, sa bude považovať za plavidlo bez licencie.
   3.4.   Číslo faxu, telefónu, ako aj e-mailová adresa sa tiež oznámia v čase poskytnutia licencie rybolovu.
   4.   Postupy kontroly
   4.1.   Kapitáni plavidiel Spoločenstva, zapojení do aktivít rybolovu v komorských vodách, umožnia a uľahčia výstup na palubu a splnenie úloh každého komorského funkcionára povereného kontrolou aktivít rybolovu.
   4.2.   Prítomnosť týchto funkcionárov na palube neprekročí termíny potrebné na splnenie ich úlohy.
   4.3.   Po každej kontrole sa kapitánovi plavidla odovzdá potvrdenie.
   5.   Kontrola satelitom
   Všetky plavidlá Spoločenstiev, ktoré lovia v rámci tejto dohody, budú predmetom kontroly satelitom podľa ustanovení uvedených v dodatku 3. Tieto ustanovenia vstupujú do platnosti desiaty deň po oznámení komorských orgánov Delegácii EK na Mauríciu o spustení aktivity Kontrolného centra pre rybolov (KCR) Komor.
   6.   Prehliadka plavidla
   6.1.   Príslušné komorské orgány budú informovať Európsku komisiu a štát, pod ktorého vlajkou plavidlo pláva, maximálne do 48 hodín o každej prehliadke a o každom uplatnení sankcie voči plavidlu Spoločenstva, ku ktorej došlo v komorských vodách.
   6.2.   Európska komisia zároveň dostane stručnú správu o okolnostiach a dôvodoch, ktoré viedli k tejto prehliadke.
   7.   Protokol o prehliadke plavidla
   7.1.   Kapitán plavidla musí po zistení uvedenom v protokole vypracovanom príslušným komorským orgánom podpísať tento dokument.
   7.2.   Tento podpis neovplyvňuje práva a prostriedky obrany, ktoré môže kapitán uplatniť proti priestupku, ktorý sa mu vyčíta.
   7.3.   Kapitán musí priviesť svoje plavidlo do prístavu stanoveného komorskými orgánmi. V prípadoch menších priestupkov môže príslušný komorský orgán povoliť prehliadnutému plavidlu pokračovať v jej aktivitách rybolovu.
   8.   Rokovacie stretnutie v prípade prehliadky plavidla
   8.1.   Pred prijatím prípadných opatrení voči kapitánovi alebo posádke plavidla alebo v prípade každej činnosti proti nákladu a vybaveniu plavidla okrem činností určených na uchovanie dôkazov, ktoré sa vzťahujú na predpokladaný priestupok, sa zorganizuje rokovacie stretnutie v termíne jedného pracovného dňa po prijatí uvedených informácií medzi Európskou komisiou a príslušnými komorskými orgánmi s prípadnou účasťou zástupcu príslušného členského štátu.
   8.2.   Počas tohto stretnutia si strany medzi sebou vymenia všetky dokumenty alebo všetky užitočné informácie, ktoré by mohli pomôcť objasniť okolnosti zistených skutočností. Majiteľ plavidla alebo jeho zástupca bude informovaný o výsledku tohto stretnutia, ako aj o všetkých opatreniach, ktoré môžu vyplývať z prehliadky.
   9.   Vysporiadanie prehliadky plavidla
   9.1.   Pred každým právnym konaním sa hľadá vysporiadanie predpokladaného priestupku s pomocou dohodovacieho konania. Toto konanie sa skončí najneskôr tri pracovné dni po prehliadke.
   9.2.   V prípade dohodovacieho konania sa uplatnená výška pokuty stanoví v súlade s predpismi Komor.
   9.3.   V prípade, že sa prípad nemôže vyriešiť s pomocou dohodovacieho konania, a keď sa dostane pred príslušný súd, majiteľ plavidla zloží v banke určenej príslušnými komorskými orgánmi bankovú kauciu stanovenú pri zohľadnení nákladov na prehliadku, ako aj výšky pokút a náprav, ktorým podliehajú strany zodpovedné za priestupok.
   9.4.   Banková kaucia nie je pred dokončením súdneho konania vratná. Odblokuje sa po tom, čo sa konanie skončí bez rozsudku. Príslušné komorské orgány odblokujú zostávajúcu sumu aj v prípade rozsudku, ktorý by viedol k pokute nižšej, ako je zložená kaucia.
   9.5.   Právo plavidla na odplávanie sa vzťahuje len na plavidlo a jeho posádka je oprávnená opustiť prístav:

               —

               buď po splnení svojich povinností, ktoré vyplývajú z dohodovacieho konania,

               —

               alebo po zložení bankovej kaucie uvedenej v bode 9.3 a po jej prijatí príslušnými komorskými orgánmi pri čakaní na dokončenie súdneho konania.

         10.   Prekládky z jedného plavidla na druhé
   10.1.   Každé plavidlo Spoločenstva, ktorá chce preložiť úlovok z jedného plavidla na druhé v komorských vodách, musí vykonať túto operáciu v kotvisku komorských prístavov.
   10.2.   Majitelia týchto plavidiel musia príslušným komorským orgánom poskytnúť najneskôr 24 hodín vopred nasledujúce informácie:

               —

               názvy rybárskych plavidiel, z ktorých a na ktoré sa bude úlovok prekladať,

               —

               názov prepravcu nákladu,

               —

               tonáž podľa druhov, ktorú treba preložiť z jedného plavidla na druhé,

               —

               dátum prekládky.

         10.3.   Prekládka z jedného plavidla na druhé sa považuje za výstup z komorských vôd. Plavidlá teda musia odovzdať príslušným komorským orgánom vyhlásenia o úlovkoch a oznámiť im svoj záujem buď pokračovať v rybolove, alebo opustiť komorské vody.
   10.4.   Každá činnosť prekládky úlovku z jedného plavidla na druhé, ktorá nie je uvedená v doteraz uvedených bodoch, je v komorských vodách zakázaná. Každé porušenie tohto ustanovenia môže vyvolať sankcie uvedené v platnej legislatíve Komor.
   11.   Kapitáni plavidiel Spoločenstva zapojených do operácií vyloženia alebo prekládky úlovku v komorskom prístave musia umožniť a uľahčiť kontrolu týchto činností, ktoré budú komorskí inšpektori vykonávať. Po každej kontrole v prístave sa kapitánovi plavidla odovzdá potvrdenie.


               25.4.2016

               SK

               Úradný vestník Európskej únie

               C 145/2

         Rozhodnutie Súdneho dvora
   z 9. marca 2016
   o oficiálnych sviatkoch a súdnych prázdninách
   (2016/C 145/02)
   SÚDNY DVOR
   so zreteľom na článok 24 ods. 2, 4 a 6 rokovacieho poriadku,
   keďže v súlade s týmto ustanovením je potrebné stanoviť zoznam oficiálnych sviatkov a vymedziť dni súdnych prázdnin,
   PRIJÍMA TOTO ROZHODNUTIE:

      Článok 1

   Zoznam oficiálnych sviatkov v zmysle článku 24 ods. 4 a 6 rokovacieho poriadku je stanovený takto:

               —

               Nový rok,

               —

               Veľkonočný pondelok,

               —

               1. máj,

               —

               Nanebovstúpenie Pána,

               —

               Turíčny pondelok,

               —

               23. jún,

               —

               15. august,

               —

               1. november,

               —

               25. december,

               —

               26. december.

      Článok 2

   Na obdobie od 1. novembra 2016 do 31. októbra 2017 sú dni súdnych prázdnin v zmysle článku 24 ods. 2 a 6 rokovacieho poriadku stanovené takto:

               —

               Vianoce 2016: od pondelka 19. decembra 2016 do nedele 8. januára 2017 vrátane,

               —

               Veľká noc 2017: od pondelka 10. apríla 2017 do nedele 23. apríla 2017 vrátane,

               —

               leto 2017: od piatku 21. júla 2017 do nedele 3. septembra 2017 vrátane.

      Článok 3

   Toto rozhodnutie nadobúda účinnosť v deň svojho uverejnenia v Úradnom vestníku Európskej únie.

      V Luxemburgu 9. marca 2016

            Tajomník

         A. CALOT ESCOBAR

            Predseda

         K. LENAERTS


title: 2014/334/EÚ: Rozhodnutie Rady z 19. mája 2014 o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Demokratickou republikou Svätého Tomáša a Princovho ostrova

text:
               7.6.2014

               SK

               Úradný vestník Európskej únie

               L 168/1

         ROZHODNUTIE RADY
   z 19. mája 2014
   o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Demokratickou republikou Svätého Tomáša a Princovho ostrova

      (2014/334/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada 23. júla 2007 schválila Dohodu o partnerstve v sektore rybolovu medzi Demokratickou republikou Svätého Tomáša a Princovho ostrova a Európskym spoločenstvom (ďalej len „dohoda o partnerstve“) na základe prijatia nariadenia (ES) č. 894/2007 (1).

               (2)

               Platnosť posledného protokolu (2), ktorým sa stanovujú rybolovné možnosti a finančný príspevok podľa dohody o partnerstve skončila 12. mája 2014.

               (3)

               Únia prerokovala s Demokratickou republikou Svätého Tomáša a Princovho ostrova nový protokol na obdobie štyroch rokov, ktorým sa plavidlám Únie poskytujú rybolovné možnosti vo vodách, nad ktorými má, pokiaľ ide o rybolov, Demokratická republika Svätého Tomáša a Princovho ostrova zvrchovanosť alebo súdnu právomoc. Výsledkom rokovaní bolo parafovanie nového protokolu 19. decembra 2013.

               (4)

               S cieľom zabezpečiť pokračovanie rybolovných činností plavidiel Únie sa má predbežne vykonávať nový protokol, kým sa nedosiahnu postupy nevyhnutné na jeho uzavretie. Toto predbežné vykonávanie sa začína dňom jeho podpisu, avšak nie pred dátumom skončenia platnosti posledného protokolu.

               (5)

               Nový protokol by sa mal podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Demokratickou republikou Svätého Tomáša a Princovho ostrova (ďalej len „protokol“), s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) oprávnenú(-é) podpísať protokol v mene Únie.
   Článok 3
   Protokol sa v súlade s jeho článkom 14 predbežne vykonáva odo dňa jeho podpisu (3), avšak nie skôr ako od 13. mája 2014, kým sa neukončia postupy potrebné na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 19. mája 2014

            Za Radu

            predseda

         A. TSAFTARIS

      (1)  Nariadenie Rady (ES) č. 894/2007 z 23. júla 2007 o uzatvorení Dohody o partnerstve v sektore rybolovu medzi Demokratickou republikou Svätého Tomáša a Princovho ostrova a Európskym spoločenstvom (Ú. v. EÚ L 205, 7.8.2007, s. 35).

      (2)  Protokol, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Demokratickou republikou Svätého Tomáša a Princovho ostrova (Ú. v. EÚ L 136, 24.5.2011, s. 5).

      (3)  Dátum podpisu protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady (SZBP) 2015/364 z  5. marca 2015 , ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
               6.3.2015

               SK

               Úradný vestník Európskej únie

               L 62/25

         ROZHODNUTIE RADY (SZBP) 2015/364
   z 5. marca 2015,
   ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada prijala 5. marca 2014 rozhodnutie Rady 2014/119/SZBP (1).

               (2)

               Rozhodnutím Rady (SZBP) 2015/143 (2) z 29. januára 2015 sa objasnili určujúce kritériá na zmrazenie finančných prostriedkov osôb zodpovedných za spreneveru ukrajinských štátnych finančných prostriedkov.

               (3)

               Reštriktívne opatrenia uvedené v rozhodnutí 2014/119/SZBP sa uplatňujú do 6. marca 2015. Na základe preskúmania uvedeného rozhodnutia by sa uplatňovanie týchto reštriktívnych opatrení malo predĺžiť do 6. marca 2016 v súvislosti so štrnástimi osobami a do 6. júna 2015 v súvislosti so štyrmi osobami. Mali by sa zmeniť záznamy o osemnástich osobách.

               (4)

               Rozhodnutie 2014/119/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2014/119/SZBP sa mení takto:

               1.

               Článok 5 sa nahrádza takto:
               „Článok 5
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
               Toto rozhodnutie sa uplatňuje do 6. marca 2016. Opatrenia v článku 1 sa vo vzťahu k záznamom č. 4, 8, 10 a 13 v prílohe uplatňujú do 6. júna 2015.
               Toto rozhodnutie podlieha neustálej revízii. Obnovuje sa alebo sa mení podľa potreby, ak Rada nepovažuje jeho ciele za splnené.“

               2.

               Príloha sa nahrádza textom nachádzajúcim sa v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 5. marca 2015

            Za Radu

            predsedníčka

         D. REIZNIECE-OZOLA

      (1)  Rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 26).

      (2)  Rozhodnutie Rady (SZBP) 2015/143 z 29. januára 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 24, 30.1.2015, s. 16).

      PRÍLOHA

            „PRÍLOHA

               Zoznam osôb, subjektov a orgánov podľa článku 1

                        Meno

                        Informácie o totožnosti

                        Odôvodnenie

                        Dátum zaradenia do zoznamu

                        1.

                        Viktor Fedorovych Yanukovych
                        (Віктор Федорович Янукович),
                        Viktor Fedorovich Yanukovich
                        (Виктор Фёдорович Янукович)

                        narodený 9. júla 1950 v Jenakijeve (Donecká oblasť), bývalý prezident Ukrajiny

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        2.

                        Vitalii Yuriyovych Zakharchenko
                        (Віталій Юрійович Захарченко),
                        Vitaliy Yurievich Zakharchenko
                        (Виталий Юрьевич Захарченко)

                        narodený 20. januára 1963 v Kosťantynivke (Donecká oblasť), bývalý minister vnútra

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        3.

                        Viktor Pavlovych Pshonka
                        (Віктор Павлович Пшонка)

                        narodený 6. februára 1954 v Serhijivke (Donecká oblasť), bývalý generálny prokurátor Ukrajiny

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        4.

                        Olena Leonidivna Lukash
                        (Олена Леонідівна Лукаш),
                        Elena Leonidovna Lukash
                        (Елена Леонидовна Лукаш)

                        narodená 12. novembra 1976 v Rîbnite (Moldavsko), bývalá ministerka spravodlivosti

                        Osoba, ktorú ukrajinské orgány vyšetrujú v súvislosti so zneužívaním právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinské verejné finančné prostriedky.

                        6.3.2014

                        5.

                        Andrii Petrovych Kliuiev
                        (Андрій Петрович Клюєв),
                        Andriy Petrovych Klyuyev

                        narodený 12. augusta 1964 v Donecku, bývalý vedúci kancelárie prezidenta Ukrajiny

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív, ako aj v súvislosti so zneužívaním právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinský verejný rozpočet alebo aktíva.

                        6.3.2014

                        6.

                        Viktor Ivanovych Ratushniak
                        (Віктор Іванович Ратушняк)

                        narodený 16. októbra 1959, bývalý námestník ministra vnútra

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív a spolupáchateľstvo pri takejto sprenevere.

                        6.3.2014

                        7.

                        Oleksandr Viktorovych Yanukovych
                        (Олександр Вікторович Янукович)

                        narodený 10. júla 1973 v Jenakijeve (Donecká oblasť), syn bývalého prezidenta, podnikateľ

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        8.

                        Viktor Viktorovych Yanukovych
                        (Віктор Вікторович Янукович)

                        narodený 16. júla 1981 v Jenakijeve (Donecká oblasť), syn bývalého prezidenta, člen Najvyššej rady Ukrajiny

                        Osoba, ktorú ukrajinské orgány vyšetrujú v súvislosti so spreneverou verejných finančných prostriedkov alebo aktív. Osoba spojená s označenou osobou (bývalým prezidentom Ukrajiny Viktorom Fedorovičom Janukovyčom), voči ktorej ukrajinské orgány vedú trestné konanie za spreneveru verejných finančných prostriedkov alebo aktív

                        6.3.2014

                        9.

                        Artem Viktorovych Pshonka
                        (Артем Вікторович Пшонка)

                        narodený 19. marca 1976 v Kramatorsku (Donecká oblasť), syn bývalého generálneho prokurátora, zástupca predsedu frakcie Strany regiónov v Najvyššej rade Ukrajiny

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív a spolupáchateľstvo pri takejto sprenevere.

                        6.3.2014

                        10.

                        Serhii Petrovych Kliuiev
                        (Сергій Петрович Клюєв),
                        Serhiy Petrovych Klyuyev

                        narodený 19. augusta 1969 v Donecku, brat Andriia Kliuieva, podnikateľ

                        Osoba, ktorú ukrajinské orgány vyšetrujú v súvislosti s účasťou na sprenevere verejných finančných prostriedkov alebo aktív a na zneužívaní právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinské verejné finančné prostriedky alebo aktíva. Osoba spojená s označenou osobou (Andriiom Petrovychom Kliuievom), voči ktorej ukrajinské orgány vedú trestné konanie za spreneveru verejných finančných prostriedkov alebo aktív

                        6.3.2014

                        11.

                        Mykola Yanovych Azarov
                        (Микола Янович Азаров),
                        Nikolai Yanovich Azarov
                        (Николай Янович Азаров)

                        narodený 17. decembra 1947 v Kaluge (Rusko), predseda vlády Ukrajiny do januára 2014

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        12.

                        Serhiy Vitaliyovych Kurchenko
                        (Сергій Віталійович Курченко)

                        narodený 21. septembra 1985 v Charkove, podnikateľ

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        13.

                        Dmytro Volodymyrovych Tabachnyk
                        (Дмитро Володимирович Табачник)

                        narodený 28. novembra 1963 v Kyjeve, bývalý minister vzdelávania a vedy

                        Osoba, ktorú ukrajinské orgány vyšetrujú v súvislosti so zneužívaním právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinské verejné finančné prostriedky alebo aktíva.

                        6.3.2014

                        14.

                        Raisa Vasylivna Bohatyriova
                        (Раїса Василівна Богатирьова),
                        Raisa Vasilievna Bogatyreva
                        (Раиса Васильевна Богатырёва)

                        narodená 6. januára 1953 v Bakale (Čeľabinská oblasť, Rusko), bývalá ministerka zdravotníctva

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        6.3.2014

                        15.

                        Serhiy Hennadiyovych Arbuzov
                        (Сергій Геннадійович Арбузов),
                        Sergei Gennadievich Arbuzov
                        (Сергей Геннадиевич Арбузов)

                        narodený 24. marca 1976 v Donecku, bývalý predseda vlády Ukrajiny

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        15.4.2014

                        16.

                        Yuriy Volodymyrovych Ivanyushchenko
                        (Юрій Володимирович Іванющенко)

                        narodený 21. februára 1959 v Jenakijeve (Donecká oblasť), poslanec za Stranu regiónov

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        15.4.2014

                        17.

                        Oleksandr Viktorovych Klymenko
                        (Олександр Вікторович Клименко)

                        narodený 16. novembra 1980 v Makiivke (Donecká oblasť), bývalý minister pre príjmy a dane

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív a za zneužívanie právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinské verejné finančné prostriedky alebo aktíva.

                        15.4.2014

                        18.

                        Edward Stavytskyi,
                        Eduard Anatoliyovych Stavytsky
                        (Едуард Анатолійович Ставицький)

                        narodený 4. októbra 1972 v Lebedyne (Sumská oblasť), bývalý minister pre palivá a energetiku Ukrajiny
                        Údajne sa zdržiava v Izraeli. Stále má však ukrajinské občianstvo.

                        Osoba, voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                        15.4.2014“


title: 2004/670/ES: Rozhodnutie Rady z 8. júna 2004, ktorým sa vymenúva jeden rakúsky člen a jeden rakúsky náhradník Výboru regiónov

text:
               5.10.2004

               SK

               Úradný vestník Európskej únie

               L 307/4

      ROZHODNUTIE RADY

   z 8. júna 2004,
   ktorým sa vymenúva jeden rakúsky člen a jeden rakúsky náhradník Výboru regiónov
   (2004/670/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 263,
   so zreteľom na návrh rakúskej vlády,
   keďže:

               (1)

               Rada 22. januára 2002 (1) prijala rozhodnutie, ktorým sa vymenúvajú členovia a náhradníci Výboru regiónov.

               (2)

               Po uplynutí mandátu člena Jörga HAIDERA a náhradníka Adama UNTERRIEDERA sa uvoľnilo miesto člena a náhradníka Výboru regiónov, o čom bola Rada informovaná 10. mája 2004,

         ROZHODLA TAKTO:
   Jediný článok
   Do Výboru regiónov sa vymenúvajú:

               a)

               za člena:

                           Jörg HAIDER

                           Landeshauptmann

               b)

               za náhradníka:

                           Josef MARTINZ

                           ktorý nahradí Adama UNTERRIEDERA

         na zvyšok ich funkčného obdobia, ktoré uplynie 25. januára 2006.

      V Luxemburgu 8. júna 2004

            Za Radu

            predseda

         M. McDOWELL

      (1)  Ú. v. ES L 24, 26.1.2002, s. 38.


title: Rozhodnutie Rady z  21. marca 2011 , ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Luxembursko, Maltu a Rakúsko

text:
               24.3.2011

               SK

               Úradný vestník Európskej únie

               C 92/8

         ROZHODNUTIE RADY
   z 21. marca 2011,
   ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Luxembursko, Maltu a Rakúsko
   2011/C 92/04
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (1), a najmä na jeho článok 8,
   so zreteľom na zoznam osôb navrhnutých na vymenovanie, ktorý Rade predložili vlády členských štátov a zamestnávateľské a zamestnanecké organizácie,
   so zreteľom na zoznamy členov a náhradníkov Poradného výboru pre bezpečnosť a ochranu zdravia pri práci,
   keďže:

               (1)

               Rada rozhodnutím z 22. novembra 2010 (2) vymenovala členov a náhradníkov riadiacej rady Európskej agentúry pre bezpečnosť a ochranu zdravia pri práci na obdobie od 8. novembra 2010 do 7. novembra 2013.

               (2)

               Maltská vláda a zamestnanecké organizácie navrhli za Luxembursko, Maltu a Rakúsko kandidátov na viaceré neobsadené miesta,

         PRIJALA TOTO ROZHODNUTIE:
   Článok 1
   Za členov a náhradníkov riadiacej rady Európskej agentúry pre bezpečnosť a ochranu zdravia pri práci sa na obdobie, ktoré sa končí 7. novembra 2013, vymenúvajú:
   I.   ZÁSTUPCOVIA VLÁDY

               Krajina

               Členovia

               Náhradníci

               Malta

               pán Mark GAUCI

               pán Vince ATTARD

   II.   ZÁSTUPCOVIA ZAMESTNANECKÝCH ORGANIZÁCIÍ

               Krajina

               Členovia

               Náhradníci

               Luxembursko

               pán Marcel GOEREND

               pán Raffaele PAOLETTI

               Malta

               pán Jesmond BONELLO

               pán Joseph CARABOTT

               Rakúsko

               pani Julia NEDJELIK-LISCHKA

               pán Alexander HEIDER

         Článok 2
   Členov a náhradníkov, ktorí ešte nie sú navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 21. marca 2011

            Za Radu

            predseda

         MARTONYI J.

      (1)  Ú. v. ES L 216, 20.8.1994, s. 1.

      (2)  Ú. v. EÚ C 322, 27.11.2010, s. 3.


title: Rozhodnutie Rady (SZBP) 2016/318 zo 4. marca 2016, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
               5.3.2016

               SK

               Úradný vestník Európskej únie

               L 60/76

         ROZHODNUTIE RADY (SZBP) 2016/318
   zo 4. marca 2016,
   ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 5. marca 2014 rozhodnutie 2014/119/SZBP (1).

               (2)

               Rada prijala 5. marca 2015 rozhodnutie (SZBP) 2015/364 (2), v ktorom sa stanovuje, že reštriktívne opatrenia uvedené v rozhodnutí 2014/119/SZBP by sa v prípade štrnástich osôb mali uplatňovať do 6. marca 2016 a v prípade štyroch osôb do 6. júna 2015.

               (3)

               Rada prijala 5. júna 2015 rozhodnutie (SZBP) 2015/876 (3), v ktorom sa okrem iného stanovuje, že v súvislosti s dvoma z týchto štyroch osôb by sa uplatňovanie reštriktívnych opatrení malo predĺžiť do 6. marca 2016 a v súvislosti s jednou z týchto osôb do 6. októbra 2015. Rada prijala 5. októbra 2015 rozhodnutie (SZBP) 2015/1781 (4), v ktorom sa stanovuje, že v prípade tejto osoby by sa uplatňovanie reštriktívnych opatrení malo predĺžiť do 6. marca 2016.

               (4)

               Reštriktívne opatrenia uvedené v rozhodnutí 2014/119/SZBP platia – pokiaľ ide o všetky osoby – do 6. marca 2016. Na základe preskúmania uvedeného rozhodnutia by sa uplatňovanie reštriktívnych opatrení malo v súvislosti so 16 osobami predĺžiť do 6. marca 2017, mal by sa vypustiť záznam týkajúci sa jednej osoby a mali by sa aktualizovať odôvodnenia týkajúce sa troch osôb.

               (5)

               Rozhodnutie 2014/119/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2014/119/SZBP sa mení takto:

               1.

               V článku 5 sa druhý odsek nahrádza takto:
               „Toto rozhodnutie sa uplatňuje do 6. marca 2017.“

               2.

               Príloha sa mení, ako je stanovené v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 4. marca 2016

            Za Radu

            predsedníčka

         S.A.M. DIJKSMA

      (1)  Rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 26).

      (2)  Rozhodnutie Rady (SZBP) 2015/364 z 5. marca 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 62, 6.3.2015, s. 25).

      (3)  Rozhodnutie Rady (SZBP) 2015/876 z 5. júna 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 142, 6.6.2015, s. 30).

      (4)  Rozhodnutie Rady (SZBP) 2015/1781 z 5. októbra 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 259, 6.10.2015, s. 23).

      PRÍLOHA

                  I.

                  Záznam týkajúci sa nasledujúcej osoby sa vypúšťa zo zoznamu uvedeného v prílohe k rozhodnutiu 2014/119/SZBP:

                              „14.

                              Raisa Vasylivna Bohatyriova“

                  II.

                  Záznamy týkajúce sa nasledujúcich osôb, uvedené v prílohe k rozhodnutiu 2014/119/SZBP, sa nahrádzajú takto:

                              Meno

                              Informácie o totožnosti

                              Odôvodnenie

                              Dátum zaradenia na zoznam

                              „2.

                              Vitalii Yuriyovych Zakharchenko
                              (Вiталiй Юрiйович Захарченко),
                              Vitaliy Yurievich Zakharchenko
                              (Виталий Юрьевич Захарченко)

                              Narodený 20. januára 1963 v Kosťantynivke (Donecká oblasť), bývalý minister vnútra

                              Osoba, proti ktorej ukrajinské orgány vedú trestné konanie za spreneveru verejných finančných prostriedkov alebo aktív, ako aj v súvislosti so zneužívaním právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinský verejný rozpočet alebo aktíva.

                              6.3.2014

                              4.

                              Olena Leonidivna Lukash
                              (Олена Леонiдiвна Лукаш),
                              Elena Leonidovna Lukash
                              (Елена Леонидовна Лукаш)

                              Narodená 12. novembra 1976 v Rîbnițe (Moldavsko), bývalá ministerka spravodlivosti

                              Osoba, proti ktorej ukrajinské orgány vedú trestné konanie za účasť na sprenevere verejných finančných prostriedkov alebo aktív, ako aj v súvislosti so zneužívaním právomoci verejného činiteľa s cieľom poskytnúť neoprávnenú výhodu pre seba alebo pre tretiu stranu, a tým spôsobiť škodu, pokiaľ ide o ukrajinský verejný rozpočet alebo aktíva.

                              6.3.2014

                              13.

                              Dmytro Volodymyrovych Tabachnyk
                              (Дмитро Володимирович Табачник)

                              Narodený 28. novembra 1963 v Kyjeve, bývalý minister školstva a vedy

                              Osoba, proti ktorej ukrajinské orgány vedú trestné konanie pre účasť na zneužití verejných finančných prostriedkov alebo aktív.

                              6.3.2014“


Dôležité právne oznámenie

|

2013/359/EÚ: Rozhodnutie Európskej centrálnej banky z  21. júna 2013 o percentuálnych podieloch národných centrálnych bánk v kľúči na upisovanie základného imania Európskej centrálnej banky (ECB/2013/17)

Úradný vestník L 187 , 06/07/2013 S. 0015 - 0016

		Rozhodnutie Európskej centrálnej bankyz 21. júna 2013o percentuálnych podieloch národných centrálnych bánk v kľúči na upisovanie základného imania Európskej centrálnej banky(ECB/2013/17)(2013/359/EÚ)RADA GUVERNÉROV EURÓPSKEJ CENTRÁLNEJ BANKY,so zreteľom na Štatút Európskeho systému centrálnych bánk a Európskej centrálnej banky (ďalej len "štatút ESCB"), a najmä na jeho článok 29.4 a článok 48.3,so zreteľom na príspevok Generálnej rady Európskej centrálnej banky (ECB) v súlade článkom 46.2 štvrtou zarážkou štatútu ESCB,keďže:(1) V rozhodnutí ECB/2008/23 z 12. decembra 2008 o percentuálnych podieloch národných centrálnych bánk v kľúči na upisovanie základného imania Európskej centrálnej banky [1] sa s účinnosťou od 1. januára 2009 ustanovili vážené podiely pridelené tým národným centrálnym bankám, ktoré boli k 1. januáru 2009 členmi Európskeho systému centrálnych bánk (ESCB), v kľúči na upisovanie základného imania ECB (ďalej len "vážené podiely v kľúči základného imania" a "kľúč základného imania").(2) Vzhľadom na to, že 1. júla 2013 pristúpi Chorvátsko k Európskej únii a jeho národná centrálna banka (NCB) Hrvatska narodna banka sa stane súčasťou ESCB, upísané základné imanie ECB by sa automaticky malo zvýšiť podľa článku 48.3 štatútu ESCB. Toto zvýšenie si vyžaduje výpočet váženého podielu každej NCB, ktorá bude k 1. júlu 2013 členom ESCB, v kľúči základného imania analogickým postupom podľa článku 29.1 a v súlade s článkom 29.2 štatútu ESCB.(3) V súlade s rozhodnutím Rady 2003/517/ES z 15. júla 2003 o štatistických údajoch, ktoré sa majú použiť pre nastavenie kľúča na upísanie kapitálu Európskej centrálnej banky [2], Európska komisia poskytla ECB štatistické údaje, ktoré sa majú použiť na určenie upraveného kľúča základného imania.(4) Analogickým postupom podľa článkov 3.5 a 6.6 rokovacieho poriadku Generálnej rady Európskej centrálnej banky [3] a vzhľadom na príspevok Generálnej rady k tomuto rozhodnutiu, guvernér banky Hrvatska narodna banka mal možnosť predložiť svoje pripomienky k tomuto rozhodnutiu pred jeho prijatím,PRIJALA TOTO ROZHODNUTIE:Článok 1ZaokrúhľovanieKeď Európska komisia poskytne revidované štatistické údaje, ktoré sa majú použiť na upravenie kľúča základného imania, a súčet číselných údajov sa nerovná 100 %, rozdiel sa vyrovná tak, že v prípade: i) ak celkový súčet nedosiahne 100 %, k najmenšiemu podielu (najmenším podielom) sa vo vzostupnom poradí pridáva 0,0001 percentuálneho bodu, až kým sa nedosiahne presne 100 %, alebo ii) ak celkový súčet presiahne 100 %, od najväčšieho podielu (najväčších podielov) sa v zostupnom poradí odpočítava 0,0001 percentuálneho bodu, až kým sa nedosiahne 100 %.Článok 2Vážené podiely v kľúči základného imaniaVážené podiely pridelené jednotlivým NCB v kľúči základného imania uvedenom v článku 29 štatútu ESCB sú s účinnosťou od 1. júla 2013 takéto:Nationale Bank van België/Banque Nationale de Belgique | 2,4176 % |Българска народна банка (Bulharská národná banka) | 0,8644 % |Česká národní banka | 1,4539 % |Danmarks Nationalbank | 1,4754 % |Deutsche Bundesbank | 18,7603 % |Eesti Pank | 0,1780 % |Banc Ceannais na hÉireann/Central Bank of Ireland | 1,1111 % |Bank of Greece | 1,9483 % |Banco de España | 8,2533 % |Banque de France | 14,1342 % |Hrvatska narodna banka | 0,5945 % |Banca d’Italia | 12,4570 % |Central Bank of Cyprus | 0,1333 % |Latvijas Banka | 0,2742 % |Lietuvos bankas | 0,4093 % |Banque centrale du Luxembourg | 0,1739 % |Magyar Nemzeti Bank | 1,3740 % |Bank Ċentrali ta‘ Malta/Central Bank of Malta | 0,0635 % |De Nederlandsche Bank | 3,9663 % |Oesterreichische Nationalbank | 1,9370 % |Narodowy Bank Polski | 4,8581 % |Banco de Portugal | 1,7636 % |Banca Națională a României | 2,4449 % |Banka Slovenije | 0,3270 % |Národná banka Slovenska | 0,6881 % |Suomen Pankki | 1,2456 % |Sveriges riksbank | 2,2612 % |Bank of England | 14,4320 % |Článok 3Nadobudnutie účinnosti a zrušovacie ustanovenie1. Toto rozhodnutie nadobúda účinnosť 1. júla 2013.2. Rozhodnutie ECB/2008/23 sa zrušuje s účinnosťou od 1. júla 2013.3. Odkazy na rozhodnutie ECB/2008/23 sa považujú za odkazy na toto rozhodnutie.Vo Frankfurte nad Mohanom 21. júna 2013Prezident ECBMario Draghi[1] Ú. v. EÚ L 21, 24.1.2009, s. 66.[2] Ú. v. EÚ L 181, 19.7.2003, s. 43.[3] Rozhodnutie ECB/2004/12 zo 17. júna 2004, ktorým sa prijíma rokovací poriadok Generálnej rady Európskej centrálnej banky (Ú. v. EÚ L 230, 30.6.2004, s. 61).--------------------------------------------------


title: Rozhodnutie Rady (EÚ) 2016/837 z 21. apríla 2016 o podpise v mene Európskej únie a predbežnom vykonávaní Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

text:
               28.5.2016

               SK

               Úradný vestník Európskej únie

               L 141/1

         ROZHODNUTIE RADY (EÚ) 2016/837
   z 21. apríla 2016
   o podpise v mene Európskej únie a predbežnom vykonávaní Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Stále pretrváva potreba zmierniť hospodárske a sociálne rozdiely v rámci Európskeho hospodárskeho priestoru. Vzhľadom na to by sa mal zriadiť nový mechanizmus pre finančné príspevky štátov EZVO, ktoré sú členmi EHP, ako aj nový nórsky finančný mechanizmus.

               (2)

               Rada poverila 7. októbra 2013 Komisiu, aby začala rokovania s Islandom, Lichtenštajnským kniežatstvom a Nórskym kráľovstvom o dohode o budúcich finančných príspevkoch štátov EZVO, ktoré sú členmi EHP, na hospodársku a sociálnu súdržnosť v Európskom hospodárskom priestore. Komisia prerokovala v mene Únie Dohodu medzi Úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021. Uvedená dohoda bude mať podobu Protokolu 38c k Dohode o EHP. Komisia v mene Únie prerokovala aj Dohodu medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021.

               (3)

               Platnosť osobitných ustanovení týkajúcich sa dovozu určitých rýb a produktov rybárstva do Únie s pôvodom na Islande a v Nórsku uvedených v dodatkových protokoloch k ich dohodám o voľnom obchode s Európskym hospodárskym spoločenstvom uplynula 30. apríla 2014 a uvedené osobitné ustanovenia by sa mali preskúmať v súlade s článkom 1 uvedených protokolov. Komisia preto prerokovala nové dodatkové protokoly k Dohode medzi Európskym hospodárskym spoločenstvom a Nórskym kráľovstvom a k Dohode medzi Európskym hospodárskym spoločenstvom a Islandom.

               (4)

               Nahradenie existujúcich finančných mechanizmov novými mechanizmami, ktoré sa týkajú iných období, iného množstva finančných prostriedkov a iných vykonávacích ustanovení, ako aj obnovenie a rozšírenie úľav týkajúcich sa určitých rýb a produktov rybného hospodárstva ako celku, predstavuje významný rozvoj pridruženia štátov EZVO, ktoré sú členmi EHP, čo odôvodňuje uplatnenie článku 217 Zmluvy o fungovaní Európskej únie.

               (5)

               Vo všetkých týchto uvedených dohodách a dodatkových protokoloch sa stanovuje, že pred nadobudnutím platnosti sa budú predbežne vykonávať.

               (6)

               Dohody a dodatkové protokoly by sa mali podpísať a predbežne vykonávať až do ukončenia postupov potrebných na ich uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom s výhradou uzavretia uvedených dohôd a dodatkových protokolov.
   Text dohody a dodatkových protokolov je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohody a dodatkové protokoly v mene Únie.
   Článok 3
   Dohoda medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021 a Dohoda medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021 sa predbežne vykonávajú v súlade s článkom 3, respektíve článkom 11 ods. 3 uvedených dohôd od prvého dňa prvého mesiaca po uložení posledného oznámenia na tento účel až do ukončenia postupov potrebných na uzavretie uvedených dohôd.
   Dodatkový protokol k Dohode medzi Európskym hospodárskym spoločenstvom a Nórskym kráľovstvom sa predbežne vykonáva od prvého dňa tretieho mesiaca po uložení posledného oznámenia na tento účel v súlade s článkom 5 ods. 3 uvedeného protokolu.
   Dodatkový protokol k Dohode medzi Európskym hospodárskym spoločenstvom a Islandom sa predbežne vykonáva od prvého dňa tretieho mesiaca po uložení posledného oznámenia na tento účel v súlade s článkom 4 ods. 3 uvedeného protokolu.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 21. apríla 2016

            Za Radu

            predseda

         G.A. VAN DER STEUR